b"\n_START_ARTICLE_\nCastell i vila closa de Maials\n_START_SECTION_\nHist\xc3\xb2ria\n_START_PARAGRAPH_\nL'estructura urbana de la vila de Maials, correspon a llocs de cultura ib\xc3\xa8rica. Degu\xc3\xa9 mantenir un caire de fortalesa sota la dominaci\xc3\xb3 sarra\xc3\xafna. Es desconeix el moment exacte de la conquesta de l'indret per\xc3\xb2 se sap que entre el 1154 i el 1165 el territori corresponent a aquest terme fou donat al bisbe de Tortosa Gaufred d'Aviny\xc3\xb3 el qual probablement n'inici\xc3\xa0 el proc\xc3\xa9s de colonitzaci\xc3\xb3; tanmateix, la repoblaci\xc3\xb3 del terme no es f\xc3\xa9u efectiva fins al regnat de Jaume I (1213-76) i fou encomanada al noble Pere Arnau de Cervera. _NEWLINE_La jurisdicci\xc3\xb3 civil de Maials fou inicialment dels sobirans; el rei Pere III el Cerimoni\xc3\xb3s havia concedit la vila, despr\xc3\xa9s de mitjan segle XIV, al senyor \xc2\xabdit d\xe2\x80\x99Illa\xc2\xbb (aquest llinatge procedent del lloc d'Illa, al Rossell\xc3\xb3, intervingu\xc3\xa9 en la conquesta de Mallorca i estigu\xc3\xa9 al servei d\xe2\x80\x99Alfons II i Pere III). Aquest fet \xc3\xa9s corroborat en el fogatjament dels anys 1365-70, ja que consta, dins la vegueria de Lleida, el \xc2\xablloch de Mayals, qui \xc3\xa9s del senyor dit Illa\xc2\xbb; Maials tenia en aquest moment 89 focs. El 1381, Maials havia passat a mans de Joan Mercer, ciutad\xc3\xa0 de Saragossa. _NEWLINE_En la guerra civil (1462-1472) contra Joan II, la Generalitat f\xc3\xa9u fortificar la vila (1464) per assegurar la comunicaci\xc3\xb3 de Lleida amb Flix. El 1499 era senyor de Maials Francesc de Camporrells i a mitjan segle XVI havia passat a la fam\xc3\xadlia Castellvell, llinatge de Lleida que el 1500 eren senyors de Castellmei\xc3\xa0. El primer Castellvell que apareix com a senyor de Maials \xc3\xa9s Gaspar, el 1555, cavaller de la confraria de Sant Jordi de Lleida. El 1603 Josep de Castellvell era paer en cap de Lleida i el 1618 compr\xc3\xa0 les baronies de Llardecans i Sarroca, que afeg\xc3\xad a la de Maials._NEWLINE_Anys m\xc3\xa9s tard, la baronia pass\xc3\xa0 als Bryas i una dama d\xe2\x80\x99aquest llinatge es cas\xc3\xa0 el 1740 amb Procopi Francesc de Bassecourt, militar, que havia de ser corregidor de Lleida (1761-65), fundador de l\xe2\x80\x99Acad\xc3\xa8mia d\xe2\x80\x99Agricultura i impulsor de les obres p\xc3\xbabliques i del conreu de l\xe2\x80\x99olivera; li fou confirmat el 1754 el t\xc3\xadtol de bar\xc3\xb3 de Maials i havia rebut el 1746 el de comte de Santa Clara. El seu fill Joan fou governador de la Louisiana (1796-99) i de Barcelona (1802-08). Els seus descendents mantingueren la senyoria sobre Maials fins a la desamortitzaci\xc3\xb3 del segle XIX.\n_START_SECTION_\nEl castell\n_START_PARAGRAPH_\nLa part m\xc3\xa9s ben conservada de l'antic castell es troba a dalt de tot del poble, on hi ha les restes d'una estructura rectangular, modificada per reparacions posteriors i per haver-s'hi recolzat cases. Al nord hi ha set filades de carreus ben treballats que podrien ser els vestigis d'una torre a partir de la qual es desenvolup\xc3\xa0 la primitiva vila closa durant la segona meitat del segle XII i sobretot durant el segle XIII.\n_START_SECTION_\nLa vila closa\n_START_PARAGRAPH_\nLa poblaci\xc3\xb3 de Maials t\xc3\xa9 tres zones urbanes que reflecteixen clarament la seva evoluci\xc3\xb3: la primitiva vila closa, al capdamunt del tossal, el nucli sorgit a la baixa edat mitjana pel pendent sud-est i finalment, la zona d'expansi\xc3\xb3 a partir del segle XVIII. A la part baixa de la vila closa, dins del recinte emmurallat, es conserven les restes del temple rom\xc3\xa0nic de Santa Maria._NEWLINE_La primitiva vila closa era tancada per una muralla de la qual encara hi ha restes, si b\xc3\xa9 en gran part corresponen a la reforma que es f\xc3\xa9u del recinte antic en el moment de bastir la nova muralla que proteg\xc3\xad el barri nascut a partir del segle XV. S'accedia al nucli original per dues portes. Pel sector nord, pel portal de la Costa que va ser refet al final de l'edat mitjana i encara se'n conserva el costat esquerre, amb l'arrencada d'un arc adovellat de mig punt. Al costat meridional hi devia haver una altra portal, segurament el principal, ja que era la part m\xc3\xa9s accessible. Aquesta porta s'anomen\xc3\xa0 Porta Vella en bastir-se'n un altre 100 m\xc3\xa9s a l'est, el Portal Nou que esdevindria l'acc\xc3\xa9s principal a partir del segle XIV. El Portal Nou era flanquejat per dues torres de les quals hi ha restes en mig de les cases. _NEWLINE_A l'oest de la Porta Vella es conserva un tram de la muralla primitiva, modificat al llarg del temps, el qual \xc3\xa9s un dels testimonis millor conservats de la vella fortificaci\xc3\xb3. S'hi veuen algunes filades de carreus posats al llarg, de mida m\xc3\xa9s gran que els de la muralla baix-medieval. Al nord-oest d'aquesta muralla hi ha una torre constru\xc3\xafda amb carreus encoixinats a les cantonades, cosa que ajuda a datar l'obra al segle XIV. _NEWLINE_Maials s'ajusta al model d'assentament medieval. Castell a la part alta, esgl\xc3\xa9sia a un nivell inferior, cases per la solana i muralla de tancament de tot el nucli."